Virallinen lehti nro C 323 , 21/10/1998 s. 0020



KIRJALLINEN KYSYMYS E-0076/98 komissiolle esittäjä(t): Maartje van Putten (PSE) (30. tammikuuta 1998) Aihe: Luontotyypeistä sekä luonnonvaraisesta eläimistöstä ja kasvistosta annetun asetuksen 92/43/ETY muuttaminen Euroopan komissio esitti 28. toukokuuta 1997 ehdotuksen direktiiviksi luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY mukauttamisesta tieteen ja tekniikan kehitykseen (KOM(97)0195 lopull.). Tämän ehdotuksen perusteluosan 7 kohdan mukaan pyrittiin luontotyyppien alatyyppeihin tehtävän jaottelun (esim. ¨harmaat dyynit¨) poistamiseen, koska nämä kuuluvat luontotyyppien tulkinnasta annettuun julkaisuun (¨Interpretation Manual of European Union Habitats, version EUR 15¨). Neuvosto hyväksyi tämän ehdotuksen 27. lokakuuta 1997 (direktiivi 97/62/ETY ((EYVL L 305, 8.11.1997, s. 42. ))). 1. Miten varmistetaan, että jokainen luontotyyppien alkuperäiseen jaotteluun kuuluva erityinen alatyyppi (direktiivi 92/43/ETY, liite I ((EYVL L 206, 22.7.1992, s. 7. ))) on riittävästi edustettuna Natura 2000 -verkostossa? 2. Liittymättä edelliseen kysymykseen, velvoittaako direktiivi 92/43/ETY jäsenvaltiot jakamaan alueensa niin, että taataan luontotyyppien riittävä jaottelu alatyyppeihin? 3. Mikä on ehdotuksessa ja direktiivin 97/62/ETY liitteessä mainitun luontotyyppien tulkinnasta annetun julkaisun (¨Interpretation Manual of European Union Habitats, version EUR 15¨) oikeudellinen asema suhteessa neuvoston antaman direktiivin liitteeseen? Komission jäsenen Ritt Bjerregaardin komission puolesta antama vastaus (2. maaliskuuta 1998) 1. Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY mukauttamisesta tieteen ja tekniikan kehitykseen 27. lokakuuta 1997 annettuun neuvoston direktiiviin 97/62/EY sisältyvä uusi liite I ei aiheuta muutoksia ¨harmaat dyynit¨ -luontotyyppiin liittyviin velvoitteisiin ((EYVL L 305, 8.11.1997. )). Alkuperäinen liite velvoitti jäsenvaltioita esittämään tähän ensisijaisesti suojeltavaan luontotyyppiin kuuluvia alueita suojeltaviksi. Sama velvoite sisältyy myös uuteen liitteeseen. Alatyyppien mainitseminen alkuperäisessä säädöstekstissä on aiheuttanut sekaannusta. Maininnat oli kuitenkin tarkoitettu vain lisätiedoiksi. Toisin kuin muille liitteessä mainituille alatyypeille, joiden mainitsemisesta aiheutui jäsenvaltioille erityisiä velvoitteita, ¨harmaiden dyynien¨ alatyypeille ei ollut annettu erillistä numeroa liitteen ensimmäisessä sarakkeessa eikä niitä ollut merkitty tähdellä ensisijaisuuden osoittamiseksi. Sitä paitsi luettelon lähempi tarkastelu osoitti, että yhtä siinä mainittua alatyyppiä (16-224) ei edes esiinny Atlantin rannikolla, joten sen mainitseminen alkuperäisessä liitteessä oli virhe. Selvyyden vuoksi komissio ehdotti neuvostolle, että kyseinen alatyyppiluettelo poistettaisiin, koska se oli liitteen ainoa pelkästään tiedotusluonteinen luettelo. 2. Jäsenvaltioiden on ehdotettava suojeltaviksi alueita, jotka liittyvät liitteen I tai II nimikkeisiin ja vain näihin nimikkeisiin. Kyseiset nimikkeet ovat yleensä luontotyyppejä tai lajeja, mutta joissakin tapauksissa ne voivat olla alatyyppejä tai alalajeja. Tätä velvoitetta ei kuitenkaan pidä ymmärtää direktiivin 92/43/ETY 2 artiklan 2 kohdan mukaiseksi keinoksi säilyttää tai saattaa ennalleen suotuisa suojelun taso. Luontotyypin suojelun taso on puolestaan 1 artiklan e kohdan mukaan suotuisa, jos ¨sen luontainen levinneisyys sekä alueet, joilla sitä esiintyy [...] ovat vakaita tai laajenemassa¨. Siksi on taattava riittävä alueellinen vaihtelu, kun jäsenvaltiot ehdottavat suojeltaviksi tietyn luontotyypin alueita. Näin varmistetaan myös kunkin luontotyypin ja mahdollisten alatyyppien riittävä monimuotoisuus. 3. Liitettä on pidettävä ainoana juridisesti sitovana tekstinä. ¨Interpretation Manual of European Union Habitats¨ on tieteellinen asiakirja. Kun direktiivi 92/43/ETY annettiin, luontotyypille ei vielä ollut vastaavanlaista yksiselitteisestä määritelmää kuin lajille. Siksi komissio ja jäsenvaltiot sopivat siitä, että on tarpeen laatia yhteinen käsikirja, jota mukautetaan säännöllisesti sitä mukaa kuin saadaan lisää tietoa ja liitteeseen lisätään uusia luontotyyppejä (kuten viimeksi boreaaliset luontotyypit).